ธปท.ชี้ฟินเทคหนุนสตาร์ทอัพเข้าถึงบริการการเงิน
ธปท.ระบุฟินเทคหนุนการเข้าถึงการบริการทางการเงินของผู้ประกอบการใหม่ คาดเริ่มให้ใบอนุญาตปล่อยกู้ระหว่างบุคคลได้ปีหน้า
14 พ.ย. 2559

ธปท.ระบุฟินเทคหนุนการเข้าถึงการบริการทางการเงินของผู้ประกอบการใหม่ คาดเริ่มให้ใบอนุญาตปล่อยกู้ระหว่างบุคคลได้ปีหน้า 
นางวิเรขา สันตะพันธุ์ ผู้อำนวยการอาวุโส ฝ่ายกำกับธุรกิจสถาบันการเงิน ธนาคารแห่งประเทศไทย (ธปท.) กล่าวในงานสัมมนาสมาคมนักวางแผนการเงินไทย หัวข้อ “Regulatory Sand : Perspective form the BOT ” ว่า ในปี 2560 น่าจะเห็นภาพของการให้บริการทางการเงินผ่านระบบเทคโนโลยียุคใหม่(ฟินเทค) ที่เห็นภาพชัดเจนขึ้น โดยเฉพาะในกลุ่มผู้ให้บริกาที่เป็นสถาบันการเงินไทยที่นำมาเสริมการให้บริการ ซึ่งจะช่วยเพิ่มโอกาสให้กับผู้ประกอบธุรกิจรายใหม่ (สตาร์ท อัพ) ให้เข้าถึงบริการทางการเงินได้มากขึ้น 
ทั้งนี้ ในการเปิดให้บริการฟินเทคผู้ที่สนใจสามารถเข้ามาหารือกับ ธปท.ได้  2 แนวทาง คือ 1) ขออนุญาตประกอบกิจการการให้กู้ระหว่างบุคคล (P2P lending ) และ 2) การกำกับดูแลฟินเทคประเภทใหม่ที่ยังไม่เคยเกิดขึ้นในไทยมาก่อน โดยสามารนำบริการมาทดลองให้บริการในพื้นที่ที่จำกัดก่อน เพื่อดูข้อดีข้อเสีย และดูความเสี่ยงก่อนจะขอใบอนุญาตเปิดให้บริการทั่วไป
"กรณี P2P ธปท.ได้รับฟังความคิดเห็นในแนวทางการดำเนินการ และอุปสรรคปัญหาจากทุกฝ่ายไปแล้วเมื่อไม่นานมานี้ จากนี้ไป ธปท.จะนำข้อมูลที่ได้รับฟังมาไปจัดทำเป็นกฎเกณฑ์และคุณสมบัติของผู้ที่จะได้รับอนุญาตให้ประกอบธุรกิจได้ ไปเสนอต่อกระทรวงการคลังให้พิจารณาอนุมัติ คาดว่าจะส่งแนวให้กระทรวงการคลังดูได้ภายในปีนี้ และเมื่อกระทรวงการคลังเห็นชอบแล้ว จะสามารถเริ่มกระบวนการเปิดให้ใบอนุญาตกับผู้ที่สนใจประกอบกิจการให้กู้ตรงระหว่างบุคคลได้ในปีหน้าและเริ่มให้บริการได้ในปีหน้าเลย  ซึ่งปัจจุบันมีผู้สนใจให้บริการอยู่ประมาณ 20 ราย"นางวิเรขากล่าว